उत्तर प्रदेश में बहुजन समाज पार्टी (बसपा) और समाजवादी पार्टी (सपा) के 25 साल बाद एकबार फिर साथ आने के बाद राष्ट्रीय जनता दल (राजद) के नेता और पूर्व उपमुख्यमंत्री तेजस्वी प्रसाद ने प्रसन्नता जाहिर करते हुए कहा कि बिहार और उत्तर प्रदेश में भारतीय जनता पार्टी (भाजपा) का सफाया तय है। बिहार विधानसभा में नेता प्रतिपक्ष तेजस्वी ने ट्वीट किया, "बिहार और उत्तर प्रदेश में भाजपा का सफाया तय है।"
तेजस्वी ने यहां कहा कि उत्तर प्रदेश में अखिलेश यादव और मायावती का गठबंधन अटूट है। उन्होंने कहा कि राजद अध्यक्ष लालू प्रसाद पहले से ही चाहते थे कि उत्तर प्रदेश में सपा और बसपा में गठबंधन हो।
उल्लेखनीय है कि दोनों पार्टियों ने गठबंधन करते हुए 38-38 सीटों पर चुनाव लड़ने का औपचारिक ऐलान शनिवार को किया है।
उधर, बिहार महागठबंधन में शामिल हिंदुस्तानी अवाम मोर्चा के प्रमुख और बिहार के पूर्व मुख्यमंत्री जीतन राम मांझी ने इस गठबंधन में कांग्रेस के शामिल न होने पर चिंता जाहिर करते हुए कहा कि कांग्रेस के गठबंधन में शामिल न होने का लाभ भाजपा को मिलेगा।
उन्होंने बसपा और सपा से अपने निर्णय पर पुनर्विचार करने का आग्रह किया है। उन्होंने कहा है कि दोनों दलों को कांग्रेस को कम आंकने की भूल नहीं करनी चाहिए।
--आईएएनएस